P. Frešo, poslanec: (2006-12-13):
Keďže Slovensko nemá doteraz zákonom upravený lobing, hospodárska a sociálna rada vlády tak bude len legalizovaným fórom pre neprimerané a neopodstatnené vytváranie tlaku na vládu. Zamestnávatelia a odborári už dnes majú dostatočný vplyv na vládu, ako aj na poslancov vládnej koalície. Príkladom sú aj čerstvé zmeny v zákone o sociálnom poistení prijaté minulý týždeň. Zmeny boli prijaté, mierne povedané, neobvyklým pozmeňujúcim návrhom pani poslankyne Laššákovej. Podľa tejto zmeny sa členom Dozornej rady Sociálnej poisťovne môže stať osoba s právnickým, ekonomickým alebo matematickým vzdelaním. Pikantným faktom je, že podľa schválenej dikcie zákona sa špičkový odborník, ako napríklad pani poslankyňa Radičová nemôže stať členkou Dozornej rady Sociálnej poisťovne, ale pýtam sa, keď ona nie, prečo potom človek s matematickým vzdelaním áno. Prečo potom nie napríklad osoba s technickým vzdelaním, prečo nie osoba so vzdelaním sociálnym, čo by bolo úplne prirodzené. Odpoveď som si prečítal v jednom bulvárnom denníku. Prečítal som si, že súčasný člen dozornej rady, reprezentant odborov má matematické vzdelanie, a to je zrejmý dôkaz sily záujmových skupín, ktoré teraz chceme legitimizovať práve cez tzv. Hospodársku a sociálnu radu vlády Slovenskej republiky. Vážené kolegyne a kolegovia, domnievam sa, že v prípade Sociálnej poisťovne sme prijali v zákone ustanovenie, aby sme vyhoveli konkrétnemu personálnemu záujmu a práve personálne a mocenské záujmy podľa mňa viedli aj k predloženiu tohto zákona o tripartite. Zákona o tripartite v jeho byrokratickej podobe, v podobe hospodárskej a sociálnej rady. Skutočne nechápem, čo majú odbory spoločné s hospodárstvom, ale zato viem, čo majú dnešní odborárski bossovia spoločné s politikou. Odbory už dávno rezignovali na zastupovanie svojich členov a otvorenou podporou SMER-u sa zapojili do politiky. Odborárski bossovia vymenili práva zamestnancov za osobný vplyv, alebo ak chcete za moc. A socialistický SMER sa, samozrejme, chce odvďačiť odborárskym bossom za ich politickú podporu v uplynulom období. SMER ponúka odborárom vplyv na zákony, vplyv na chod štátu a jeho inštitúcií. V neposlednom rade ponúka aj vplyv na personálne nominácie, tak ako to bolo v zákone o Sociálnej poisťovni priamo tu v parlamente. Vážené kolegyne a kolegovia v pléne, považujem za zbytočné definovať v zákone poradný orgán, inštitúciu Hospodárskej a sociálnej rady vlády Slovenskej republiky. Pokiaľ sa tá ktorá vláda chce s niekým radiť, je to v poriadku. Predpisovať však zákonom, ako často to má robiť, definovať orgány, ako je predsedníctvo, zriaďovať sekretariát a všetku činnosť financovať zo štátneho rozpočtu mi príde zbytočné a drahé. Preto tento návrh nepodporím a nepodporia ho ani členovia poslaneckého klubu SDKÚ – DS. Tento zákon je len ďalším z krokov v kupovaní si vplyvu socialistov za peniaze občanov, daňových poplatníkov. Poslancovi dať dcéru do Dozornej rady Teplárenskej spoločnosti, ministrovi takmer zaťa do Dozornej rady Transpetrolu či odborárskym bossom pred týždňom flek v poisťovni a dnes rovno celú inštitúciu – hospodársku a sociálnu radu. Vážení kolegovia poslanci, to, čoho sme svedkami v parlamente, je demoralizovanie spoločnosti. Začína sa to správaním premiéra pri rokovaní o štátnom rozpočte, keď premiér Fico svojím odchodom udal tón celej vláde a podľa jeho vzoru sa, samozrejme, do diskusie neprihlásil ani sa diskusie nezúčastnil žiadny minister. Podľa vzoru premiéra pokračoval predseda parlamentu tým, že svojím boľševickým prejavom prerazil dno úrovne diskusie o štátnom rozpočte. Napriek tejto atmosfére vás chcem poprosiť, kolegyne a kolegovia, hlavne z koalície, aby ste zvážili podporu ďalšiemu zákonu, ktorý zbytočne zvyšuje vplyv lobistických skupín. Ďakujem.